ΓΡΑΠΤΗ ΕΡΩΤΗΣΗ E-1760/97 υποβολή: Florus Wijsenbeek (ELDR) προς την Επιτροπή (27 Μαΐου 1997)

Θέμα: Δοκιμές με οχήματα μεγαλύτερο μήκους στη Γαλλία

Γνωρίζει η Επιτροπή ότι ως συνέπεια της θέσης σε ισχύ της οδηγίας 96/53/ΕΚ ((ΕΕ L 235 της 17.9.1996, σελ. 59. )) σχετικά με το μήκος και το βάρος των οχημάτων, η γαλλική κυβέρνηση εξετάζει τη δυνατότητα να επιτραπεί η κυκλοφορία οχημάτων μεγαλύτερου μήκους στο πλαίσιο των συνδυασμένων μεταφορών; Πρόκειται για δύο ρυμουλκούμενα μήκους 8,15μ. Γνωρίζει επίσης η Επιτροπή ότι στις Κάτω Χώρες πραγματοποιούνται δοκιμές με φορτηγά 4 τόννων;

Έχοντας υπόψη ότι δύο κράτη μέλη δοκιμάζουν ήδη διαφορετικά μήκη και βάρη στις συνδυασμένες μεταφορές, κρίνει η Επιτροπή αυτονόητο ότι τα άλλα κράτη μέλη μπορούν να πράξουν το ίδιο;

Κρίνει η Επιτροπή ότι η ως άνω κατάσταση θα δικαιολογούσε τη θέσπιση κοινοτικής ρύθμισης για τις δοκιμές αυτές, με στόχο την ανάπτυξη των συνδυασμένων μεταφορών;

Κρίνει η Επιτροπή ότι θα ήταν σκόπιμο, χάριν προστασίας του περιβάλλοντος, να επιτρέψει, και στον τομέα των μη συνδυασμένων μεταφορών, τούτο δε σύμφωνα με τη γνωμοδότηση του Ευρωπαϊκού Κοινοβουλίου σχετικά με το βάρος και τις διαστάσεις των οχημάτων άνω των 3,5 τόννων, μεγαλύτερες διαστάσεις, αφ' ης στιγμής το ανώτατο βάρος ανά άξονα δεν υπερβαίνει μια ανώτατη τιμή που θα πρέπει να καθορισθεί και εφόσον το όχημα τηρεί μία ορισμένη ακτίνα περιστροφής;

Εάν ναι, με ποιόν τρόπο προτίθεται η Επιτροπή να εκπονήσει παρόμοια ρύθμιση;

Εάν όχι, για ποιό λόγο;

Απάντηση του κ. Kinnock εξ ονόματος της Επιτροπής (10 Ιουλίου 1997)

Τα κράτη μέλη έχουν διορία μέχρι το Σεπτέμβριο του 1997 για να εφαρμόσουν την οδηγία 96/53/ΕΚ για το βάρος και τις διαστάσεις των οχημάτων με κινητήρα. Η οδηγία αυτή καθορίζει ως μέγιστο μήκος φόρτωσης τα 15,65 μέτρα και έτσι αποφεύγεται η δυνατότητα μεταφοράς δύο βαγονιών 8,15 μέτρων από ένα όχημα. Μόνο μέχρι την προαναφερθείσα ημερομηνία έχουν τα κράτη μέλη το δικαίωμα να επιτρέπουν την κίνηση οχημάτων με μεγαλύτερες διαστάσεις στην επικράτειά τους.

Το άρθρο 4, παράγραφος 4 της οδηγίας όντως αφήνει περιθώρια στα κράτη μέλη να επιτρέψουν την κυκλοφορία με διαστάσεις που υπερβαίνουν τα καθορισθέντα μέγιστα όρια από την οδηγία. Ωστόσο, οι αποκλίσεις αυτές εγκρίνονται υπό την προϋπόθεση ότι ισχύουν ορισμένα αυστηρά κριτήρια και ότι η Επιτροπή ενημερώνεται εκ των προτέρων. Μέχρι σήμερα μόνο δύο από τα κράτη μέλη (Φινλανδία και Σουηδία) ανακοίνωσαν επισήμως ότι θα ενδιαφέρονταν για μεγαλύτερου μήκους συνδυασμούς οχημάτων σύμφωνα με το άρθρο 4, παράγραφος 4.

Μη τυποποιημένα πειραματικά οχήματα θα εξακολουθούν να κυκλοφορούν βάσει του άρθρου 4, παράγραφος 5 της οδηγίας για ορισμένες δοκιμαστικές περιόδους.

Το Αξιότιμο Μέλος του Κοινοβουλίου θα γνωρίζει αναμφίβολα ότι η Επιτροπή επιδίωξε να εναρμονίσει το συνολικό βάρος των οχημάτων σε όλη την Κοινότητα αλλά αυτή η πτυχή της πρότασης της Επιτροπής απερρίφθη τόσο από το Κοινοβούλιο όσο και από το Συμβούλιο. Έκαστο κράτος μέλος έχει ως εκ τούτου το δικαίωμα να καθορίζει το μέγιστο επιτρεπόμενο βάρος για τα οχήματα εσωτερικών μεταφορών και να θεσπίζει ακόμη υψηλότερα όρια για οχήματα που συμμετέχουν σε συνδυασμένες μεταφορές εφόσον το επιθυμεί.

Η Επιτροπή επί του παρόντος δεν προτίθεται να προτείνει μεταβολές για τις μέγιστες διαστάσεις που προβλέπει η Οδηγία.